b'\n_START_ARTICLE_\nGimnazija Mostar\n_START_PARAGRAPH_\nGimnazija Mostar, nekad poznata kao Gimnazija Aleksa \xc5\xa0anti\xc4\x87, popularno poznata kao Stara gimnazija, je gimnazija u Mostaru, Bosna i Hercegovina; na adresi \xc5\xa0panjolski trg 1.\n_START_SECTION_\nPovijest\n_START_PARAGRAPH_\nGimnazija u Mostaru osnovana je 1893. godine i po\xc4\x8dela je s radom na Luci. Tu je gimnazija djelovala do 1898. godine kada je izgra\xc4\x91eno jedno krilo dana\xc5\xa1nje zgrade, prema nacrtu \xc4\x8de\xc5\xa1kog arhitekta Franti\xc5\xa1eka Bla\xc5\xbeeka. God. 1902., dogra\xc4\x91eno je i drugo krilo i time je zgrada dobila sada\xc5\xa1nji izgled. Zgrada pseudomaurskog stila se odlikovala brojnim ukrasima inspirirani pala\xc4\x8dom Alhambra u \xc5\xa0panjolskoj. _NEWLINE_Gimnazija Aleksa \xc5\xa0anti\xc4\x87, nazvana tako u \xc4\x8dast najpoznatijeg mostarskog pjesnika Alekse \xc5\xa0anti\xc4\x87a, je bila jedna od prvih i najnaprednijih \xc5\xa1kolskih institucija u Kraljevini Jugoslaviji i izme\xc4\x91u ostalih poha\xc4\x91ali su je povjesni\xc4\x8dar Vladimir \xc4\x86orovi\xc4\x87, filozof i pjesnik Dimitrije Mitrinovi\xc4\x87, politi\xc4\x8dar D\xc5\xbeemal Bijedi\xc4\x87, te komunisti\xc4\x8dki aktivist Avdo Humo, ali i suvremenici Predrag Matvejevi\xc4\x87, Ljubo Be\xc5\xa1li\xc4\x87 i dr._NEWLINE_Tijekom povijesti mostarska gimnazija, je nekoliko puta bila zatvarana i nastava se odvijala u prekidima. Poslije Bo\xc5\xa1nja\xc4\x8dko-hrvatskih sukoba (1992.-94.) u\xc4\x8denici i profesori, koji su radili po planu i programu na hrvatskom jeziku, a u okviru Gimnazije fra Dominika Mandi\xc4\x87a, vratili su se u obnovljeno prizemlje zgrade u studenom 1999. godine. Dana 29. kolovoza 2003. godine, do\xc5\xa1lo je do spajanja Javne ustanove Prve gimnazije Mostar i Gimnazije fra. Dominika Mandi\xc4\x87a u Gimnaziju Mostar, kao prve administrativno ujedinjene \xc5\xa1kole na podru\xc4\x8dju Hercegova\xc4\x8dko Neretvanske \xc5\xbdupanije. Ujedinjena \xc5\xa1kola je prozivan \xe2\x80\x9erijetkim dru\xc5\xa1tvenim eksperimentom\xe2\x80\x9d, ali u\xc4\x8denici i zaposlenici su zadovoljni njezinom organizacijom._NEWLINE_Donacijom japanske vlade opremljen je kabinet informatike modernom opremom, a obnova gimnazije je dovr\xc5\xa1ena 2009. godine, zahvaljuju\xc4\x87i donacijama \xc5\xa1panjolske i njema\xc4\x8dke vlade, te kreditu Razvojne banke Vije\xc4\x87a Europe.\n_START_SECTION_\nGimnazija Mostar danas\n_START_PARAGRAPH_\nGimnazija realizira nastavni plan i program \xc4\x8detverogodi\xc5\xa1njeg smjera op\xc4\x87e gimnazije, prema dva nastavna plana i programa - na bo\xc5\xa1nja\xc4\x8dkom i na hrvatskom jeziku. _NEWLINE_Nastava je kabinetski organizirana u dvije smjene tako da u\xc4\x8denici tre\xc4\x87eg i \xc4\x8detvrtog razreda nastavu poha\xc4\x91aju u prvoj smjeni, a u drugoj smjeni u\xc4\x8denici prvog i drugog razreda. Prva smjena s radom  po\xc4\x8dinje  u 7.30 a druga u 13.35 sati. Nastava zavr\xc5\xa1ava u 19,30 sati._NEWLINE_Trenuta\xc4\x8dna ravnateljica je Ankica \xc4\x8covi\xc4\x87, a njen zamjenik Haris Idriz. \xc5\xa0kola pored ravnatelja i zamjenika ravnatelja ima i pedagoga, knji\xc5\xbeni\xc4\x8dara, tajni\xc5\xa1tvo, te \xc5\xa0kolski odbor, Nastavni\xc4\x8dka vije\xc4\x87a, zajedni\xc4\x8dko Nastavni\xc4\x8dko vije\xc4\x87e, zajedni\xc4\x8dko Vije\xc4\x87e u\xc4\x8denika i Vije\xc4\x87e roditelja u skladu s nastavnim planom i programom HN\xc5\xbd-a. Vije\xc4\x87e u\xc4\x8denika Gimnazije Mostar je zajedni\xc4\x8dko; sa\xc4\x8dinjavaju ga predstavnici svih odjeljenja._NEWLINE_Vije\xc4\x87e organizira brojne aktivnosti koje su uglavnom humanitarnog, kultornog, sportskog i ekolo\xc5\xa1kog karaktera.\n_START_SECTION_\nUnited World College Mostar\n_START_PARAGRAPH_\nU zgradi mostarske gimnazije je smje\xc5\xa1ten i \xe2\x80\x9eKoled\xc5\xbe ujedinjenog svijeta\xe2\x80\x9c (United World College Mostar), jedna od 17 takvih obrazovnih ustanova u svijetu (United World Colleges), koji zauzima tre\xc4\x87inu zgrade gimnazije. God. 2006. sve\xc4\x8dano ga je otvorila Noor, kraljica Jordana. U njemu predaju nastavnici iz razli\xc4\x8ditih zemalja, a nastavu poha\xc4\x91a preko 200 u\xc4\x8denika iz cijelog svijeta. On tako\xc4\x91er doprinosi toleranciji i su\xc5\xbeivotu ne samo razli\xc4\x8ditih nacionalnosti grada, nego i rasa, kultura, tradicija i svjetonazora cijelog svijeta.'